Author: Informatika
Company: MVRR SR

Predkladacia správa

Materiál “Návrh pozície Slovenskej republiky k budúcnosti regionálnej politiky EÚ po r. 2006” predkladá na rokovanie vlády SR minister výstavby a regionálneho rozvoja SR na základe vlastnej iniciatívy.
Cieľom predkladaného materiálu je predbežne identifikovať priority, ktoré bude  Slovenská republika presadzovať v rámci prebiehajúcej diskusie k budúcnosti regionálnej politiky po r. 2006.
V súvislosti s prípravou finančného rámca Európskej únie na roky 2007-2013, a zároveň v nadväznosti na rozšírenie EÚ o desať pristupujúcich krajín v máji 2004, prebieha čoraz intenzívnejšie i diskusia o budúcnosti a reforme regionálnej politiky EÚ po roku 2006.
Počas roka 2003 viacero členských i pristupujúcich krajín EÚ predbežne vyjadrilo svoj názor na viaceré otázky spojené s podobou budúcej regionálnej politiky EÚ vo forme pozície, stanoviska či memoranda. Na druhej strane je skupina štátov - Írsko, Luxembursko, Nemecko, Španielsko, Cyprus, Estónsko, Lotyšsko - medzi nimi i Slovensko, ktoré doposiaľ svoju pozíciu oficiálne nezverejnili. Tento fakt súvisí okrem iného s publikovaním Tretej správy o hospodárskej a sociálnej súdržnosti, ako i s predložením súhrnných návrhov pre všetky politiky spolu s finančnými perspektívami, ktoré sa od Európskej komisie očakávajú začiatkom roka 2004.
V priebehu roka 2004 bude o podobe budúcej regionálnej politiky EÚ prebiehať dialóg na úrovni vlád členských krajín za asistencie EK. Dohoda o tejto otázke sa predpokladá počas roka 2005, najneskôr 2006, keďže na ňu bude nadväzovať príprava nového legislatívneho rámca pre regionálnu politiku EÚ a príprava programových dokumentov na obdobie 2007-2013.  
V nadväznosti na Zmluvu z Nice, ako i návrh Zmluvy zakladajúcej Ústavu pre Európu (ústavná zmluva), prijatej Európskym konventom, sa zmienené rozhodnutie o budúcej podobe regionálnej politiky EÚ na úrovni vlád členských štátov v rámci Rady ministrov prijme jednomyseľne. Ak bude návrh ústavnej zmluvy schválený vo svojej súčasnej podobe, pôjde o posledné jednomyseľné hlasovanie v oblasti hospodárskej a sociálnej súdržnosti, teda výsledná pozícia k budúcnosti regionálnej politiky EÚ bude kompromisom, s ktorým vyjadria súhlas všetky zúčastenené strany.
Predkladaný materiál nemá finančný, ekonomický, environmentálny vplyv ani vplyv na zamestnanosť.
Materiál bol predložený na pripomienkové konanie, ktorého vyhodnotenie je jeho súčasťou, pričom na rokovanie vlády SR sa predkladá bez rozporov. Zároveň bol dňa 2.12.2003 prerokovaný na zasadnutí Prípravného výboru pre štrukturálne fondy.